ROZHODNUTIE KOMISIE
z 11. novembra 2009,
ktorým sa mení a dopĺňa príloha k rozhodnutiu 2007/453/ES, pokiaľ ide o štatút Čile, Kolumbie a Japonska v súvislosti s BSE
[oznámené pod číslom K(2009) 8590]
(Text s významom pre EHP)
(2009/830/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (1), a najmä na jeho článok 5 ods. 2 tretí pododsek,
keďže:
(1)
V nariadení (ES) č. 999/2001 sa stanovujú pravidlá prevencie, kontroly a eradikácie prenosných spongiformných encefalopatií (TSE) u zvierat. Na tento účel sa má určiť štatút členských štátov alebo tretích krajín alebo ich regiónov (ďalej len „krajín alebo regiónov“) v súvislosti s bovinnou spongiformnou encefalopatiou (BSE), a to ich zaradením do jednej z troch kategórií podľa rizika BSE: zanedbateľné riziko BSE, kontrolované riziko BSE a neurčené riziko BSE.
(2)
V prílohe k rozhodnutiu Komisie 2007/453/ES z 29. júna 2007, ktorým sa stanovuje štatút členských štátov, tretích krajín alebo ich regiónov podľa rizika BSE (2), sa uvádza zoznam krajín alebo regiónov podľa ich štatútu v súvislosti s rizikom BSE.
(3)
Svetová organizácia pre zdravie zvierat (OIE) zohráva hlavnú úlohu v kategorizácii krajín alebo regiónov podľa ich rizika BSE. V zozname v prílohe k rozhodnutiu 2007/453/ES sa zohľadňuje uznesenie č. XXI - Uznanie štatútu členov v súvislosti s bovinnou spongiformnou encefalopatiou (Recognition of the Bovine Spongiform Encephalopathy Status of Members), ktoré prijala OIE v máji 2008 vzhľadom na štatút členských štátov a tretích krajín v súvislosti s BSE.
(4)
Podľa zoznamu v rozhodnutí 2007/453/ES Fínsko a Švédsko sú v súčasnosti krajiny so zanedbateľným rizikom BSE a všetky ďalšie členské štáty sú krajiny s kontrolovaným rizikom BSE. Takisto sa v ňom uvádza štatút tretích krajín v súvislosti s BSE. V máji 2009 prijala OIE uznesenie č. XXI - Uznanie štatútu členov v súvislosti s bovinnou spongiformnou encefalopatiou (Recognition of the Bovine Spongiform Encephalopathy Status of Members). V tomto uznesení sa Čile uznalo za krajinu so zanedbateľným rizikom BSE a Kolumbia a Japonsko za krajiny s kontrolovaným rizikom BSE. Zoznam v rozhodnutí 2007/453/ES by sa preto mal zmeniť a doplniť, aby bol v súlade s uvedeným uznesením, pokiaľ ide o dané tri tretie krajiny. Kým však nie je definitívne uzavretý štatút všetkých členských štátov podľa rizika BSE a pri zohľadnení zosúladených prísnych ochranných opatrení v súvislosti s BSE, ktoré sa uplatňujú v rámci Spoločenstva, nemalo by v súčasnosti dochádzať k žiadnym zmenám, pokiaľ ide o uznaný štatút členských štátov v súvislosti s BSE.
(5)
Rozhodnutie 2007/453/ES by sa preto malo zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2007/453/ES sa nahrádza znením prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 11. novembra 2009